Ehdotus: NEUVOSTON PÄÄTÖS aldikarbin sisällyttämättä jättämisestä neuvoston direktiivin 91/414/ETY liitteeseen I ja tätä tehoainetta sisältäville kasvinsuojeluaineille annettujen lupien peruuttamisesta

(komission esittämä)

PERUSTELUT

1. Kasvinsuojeluaineiden markkinoille saattamisesta annetussa direktiivissä 91/414/ETY säädetään yhdenmukaistetusta kehyksestä kasvinsuojeluaineiden lupia ja markkinoille saattamista varten.

2. Direktiivin 8 artiklan 2 kohdassa säädetään ohjelmasta, joka on toteutettava 12 vuoden aikana niiden torjunta-aineiden sisältämien tehoaineiden asteittaiseksi tutkimiseksi, joita pidetään markkinoilla direktiivin liitteeseen I sisällyttämistä varten.

3. Aldikarbi on yksi tämän työohjelman ensimmäiseen vaiheeseen kuuluvista 90 tehoaineesta.

4. Esittelevän jäsenvaltion (Yhdistynyt kuningaskunta) kertomuksen saatuaan komissio aloitti jäsenvaltioiden asiantuntijoiden sekä pääilmoittajan kuulemiset.

5. Myös kasveja käsittelevää tiedekomiteaa kuultiin. Komitea pani merkille pienille linnuille aiheutuvan riskin eikä pystynyt käytettävissä olevien tietojen perusteella täysin arvioimaan muihin kuin kohdeorganismeihin kohdistuvia vaikutuksia. Tästä syystä komissio pyysi ilmoittajaa täydentämään asiakirja-aineistoaan 31. joulukuuta 2001 mennessä.

6. Toimitettujen tietojen perusteella tehdyt arvioinnit eivät ole osoittaneet, että aldikarbia sisältävien kasvinsuojeluaineiden voitaisiin odottaa täyttävän ehdotetuissa käyttötarkoituksissa direktiivin 91/414/ETY turvallisuusvaatimukset erityisesti pikkulintujen ja kastematojen osalta. Tätä tehoainetta ei näin ollen sisällytetä direktiivin 91/414/ETY liitteeseen I.

7. Jäsenvaltioiden aldikarbia sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle direktiivin 91/414/ETY 4 artiklan 6 kohdan säännösten mukaisesti myöntämä lisäaika olisi rajattava enintään 12 kuukauteen niin, että olemassa olevia varastoja voitaisiin käyttää enää ainoastaan yhtenä kasvukautena.

8. Komissio pyysi neuvoston direktiivin 91/414/ETY 19 artiklassa säädettyä menettelyä noudattaen elintarvikeketjua ja eläinten terveyttä käsittelevän pysyvän komitean lausuntoa komission päätösluonnoksesta, joka koskee aldikarbin sisällyttämättä jättämistä neuvoston direktiivin 91/414/ETY liitteeseen I ja tätä tehoainetta sisältäville kasvinsuojeluaineille annettujen lupien peruuttamista.

9. Koska elintarvikeketjua ja eläinten terveyttä käsittelevä pysyvä komitea ei antanut 18. lokakuuta 2002 puoltavaa lausuntoa, komission on edellä mainitun artiklan mukaisesti tehtävä neuvostolle ehdotus toteutettavista toimenpiteistä. Neuvostolla on kolme kuukautta aikaa tehdä päätös määräenemmistöllä. Jos neuvosto ei ole päättänyt toimenpiteistä tässä määräajassa, komissio tekee päätöksen.

10. Komission ehdottamat toimenpiteet on ilmoitettava WTO:lle kaupan teknisiä esteitä koskevan menettelyn mukaisesti ennen virallista hyväksyntää.

11. Ehdotettu päätös ei vaikuta Euroopan yhteisöjen talousarvioon.

Ehdotus: NEUVOSTON PÄÄTÖS aldikarbin sisällyttämättä jättämisestä neuvoston direktiivin 91/414/ETY liitteeseen I ja tätä tehoainetta sisältäville kasvinsuojeluaineille annettujen lupien peruuttamisesta

(ETA:n kannalta merkityksellinen teksti)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 2001 annetun neuvoston direktiivin 91/414/ETY [1], sellaisena kuin se on viimeksi muutettuna komission direktiivillä 2002/81/EY [2], ja erityisesti sen 8 artiklan 2 kohdan neljännen alakohdan,

[1] EYVL L 230, 19.8.1991, s. 1.

[2] EYVL L 276, 12.10.2002, s. 28.

ottaa huomioon kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetun komission asetuksen (ETY) N:o 3600/92 [3], sellaisena kuin se on viimeksi muutettuna komission asetuksella (EY) N:o 2266/2000 [4], ja erityisesti sen 7 artiklan 3A kohdan b alakohdan,

[3] EYVL L 366, 15.12.1992, s. 10.

[4] EYVL L 259, 13.10.2000, s. 27.

ottaa huomioon komission ehdotuksen [5],

[5] EYVL C [...], s. [...].

sekä katsoo seuraavaa:

(1) Direktiivin 91/414/ETY 8 artiklan 2 kohdassa säädetään, että komissio toteuttaa ohjelman sellaisten kasvinsuojeluaineissa käytettävien tehoaineiden tutkimiseksi, jotka olivat markkinoilla jo 25 päivänä heinäkuuta 1993. Tämän ohjelman toteuttamista koskevat yksityiskohtaiset säännöt vahvistetaan asetuksessa (ETY) N:o 3600/92.

(2) Kasvinsuojeluaineiden tehoaineiden luettelon vahvistamisesta ja esittelijöinä toimivien jäsenvaltioiden nimeämisestä asetuksen (ETY) N:o 3600/92 soveltamiseksi 27 päivänä huhtikuuta 1994 annetussa komission asetuksessa (EY) N:o 933/94 [6], sellaisena kuin se on viimeksi muutettuna asetuksella (EY) N:o 2230/95 [7], nimetään ne tehoaineet, jotka olisi arvioitava asetuksen (ETY) N:o 3600/92 nojalla, ja nimetään kunkin tehoaineen osalta arvioinnin esittelijänä toimiva jäsenvaltio sekä luetellaan kunkin tehoaineen valmistajat, jotka ovat jättäneet ilmoituksen määräaikaan mennessä.

[6] EYVL L 107, 28.4.1994, s. 8.

[7] EYVL L 225, 22.9.1995, s. 1.

(3) Aldikarbi on yksi asetuksessa (EY) N:o 933/94 nimetyistä 89 tehoaineesta.

(4) Yhdistynyt kuningaskunta, joka on nimetty esitteleväksi jäsenvaltioksi, toimitti asetuksen (ETY) N:o 3600/92 7 artiklan 1 kohdan c alakohdan mukaisesti 30 päivänä huhtikuuta 1996 komissiolle arviointikertomuksen tiedoista, jotka se oli saanut ilmoittajilta kyseisen asetuksen 6 artiklan 1 kohdan mukaisesti.

(5) Esittelevän jäsenvaltion kertomuksen saatuaan komissio aloitti jäsenvaltioiden asiantuntijoiden sekä pääilmoittajan (Rhône-Poulenc, nykyisin Bayer CropScience) kuulemiset asetuksen (ETY) N:o 3600/92 7 artiklan 3 kohdan mukaisesti.

(6) Jäsenvaltiot ja komissio ovat tarkastelleet uudelleen Yhdistyneen kuningaskunnan laatimaa arviointikertomusta elintarvikeketjua ja eläinten terveyttä käsittelevässä pysyvässä komiteassa. Toimitetut tiedot eivät olleet riittäviä osoittamaan, että kyseistä tehoainetta sisältävien kasvinsuojeluaineiden voitaisiin odottaa yleisesti täyttävän ehdotetuissa käyttötarkoituksissa direktiivin 91/414/ETY 5 artiklan 1 kohdan a ja b alakohdan vaatimukset. Asiakirja-aineisto ja uudelleentarkastelusta saadut tiedot toimitettiin myös kasveja käsittelevälle tiedekomitealle. Komiteaa pyydettiin esittämään kommenttinsa ekotoksikologisesta riskiarvioinnista, pienille linnuille aiheutuvat riskit mukaan luettuina. Komitea pani merkille, että pikkulintujen rakeille altistumista koskeva riskiarviointi perustuu siihen olettamukseen, että yli 99 prosenttia rakeista on sekoittunut maaperään. Vaikka tämä tilanne on mahdollinen ihanteellisissa olosuhteissa, komitea uskoi, että tavanomaisessa maatalouskäytössä rakeet eivät sekoitu näin hyvin maaperään. Tästä syystä komitea piti uudelleenarviointia tarpeellisena. Muiden kuin kohdeorganismismien osalta komitea ei pysty arvioimaan käytettävissä olevien tietojen perusteella, pitäisikö aldikarbin käyttöä jatkaa lisätietojen laatimisen, esittämisen ja arvioinnin ajan. Tästä syystä komissio pyysi ilmoittajaa täydentämään asiakirja-aineistoaan 31 päivään joulukuuta 2001 mennessä rajoitettua määrää koskevien edustavien käyttötarkoitusten osalta. Lisätietojen saamisen jälkeen uudelleentarkastelu saatiin päätökseen 18 päivänä lokakuuta 2002 aldikarbia koskevana komission tarkastelukertomuksena asetuksen (ETY) N:o 3600/92 7 artiklan 6 kohdan mukaisesti.

(7) Toimitettujen tietojen perusteella tehdyt arvioinnit eivät ole osoittaneet, että aldikarbia sisältävien kasvinsuojeluaineiden voitaisiin odottaa yleisesti täyttävän ehdotetuissa käyttötarkoituksissa direktiivin 91/414/ETY 5 artiklan 1 kohdan a ja b alakohdan vaatimukset erityisesti muihin kuin kohdeorganismeihin kohdistuvien mahdollisten vaikutusten osalta. Tämä päätös on aiheellista tehdä, sillä nykyisessä rakeisessa muodossa aldikarbi aiheuttaa suuren riskin erityisesti pikkulinnuille. Ilmoittajan ehdotettujen edustavien käyttötarkoitusten osalta toimittamista tiedoista käy ilmi, että rakeet jäävät käsittelyn jälkeen maan pinnalle. Pikkulinnut saattavat niellä rakeita tappavan annoksen. Ilmoittaja laati todennäköisyyspohjaisen riskiarvioinnin. Esittelevä jäsenvaltio arvioi kyseistä arviointia ja päätyi siihen, ettei koko maan lintukantaan kohdistuisi vaikutuksia, vaikka paikallista vaikutusta saattaa ilmaantua. On otettava huomioon, että tällaisen todennäköisyyspohjaisen riskiarvioinnin tulkintaa varten ei ole vielä vahvistettu yhteisiä perusteita. Mahdollisten riskien vuoksi ei ole asianmukaista viivyttää päätöksentekoa siihen asti kun näistä perusteista sovitaan. Lisäksi uudelleenarvioinnissa on todettu kastemadoille aiheutuva riski. Kenttätutkimuksista ei ole vielä saatu käytettäväksi tarpeeksi tietoa näiden ongelmien ratkaisemiseksi kokonaisuudessaan.

(8) Aldikarbia ei tulisi näin ollen sisällyttää direktiivin 91/414/ETY liitteeseen I.

(9) Olisi toteutettava toimenpiteitä sen varmistamiseksi, että aldikarbia sisältävien kasvinsuojeluaineiden luvat peruutetaan määräajan kuluessa eikä niitä uusita ja että tällaisille tuotteille ei myönnetä enää uusia lupia

(10) Jäsenvaltioiden aldikarbia sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle direktiivin 91/414/ETY 4 artiklan 6 kohdan säännösten mukaisesti myöntämä lisäaika olisi rajattava enintään 12 kuukauteen niin, että olemassa olevia varastoja voidaan käyttää enää ainoastaan yhtenä kasvukautena.

(11) Tällä päätöksellä ei rajoiteta toimia, joita komissio voi myöhemmin toteuttaa kyseisen tehoaineen osalta tiettyjä tehoaineita sisältävien torjunta-aineiden markkinoille saattamisen ja käytön kieltämisestä 21 päivänä joulukuuta 1978 annetun neuvoston direktiivin 79/117/ETY [8], sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, mukaisesti

[8] EYVL L 33, 8.2.1979, s. 36.

(12) Koska elintarvikeketjua ja eläinten terveyttä käsittelevä pysyvä komitea ei ole antanut asiasta puoltavaa lausuntoa, komissio ei ole voinut antaa suunnittelemiaan säännöksiä direktiivin 91/414/ETY 19 artiklassa säädetyn menettelyn mukaisesti,

ON TEHNYT TÄMÄN PÄÄTÖKSEN:

1 artikla

Aldikarbia ei sisällytetä direktiivin 91/414/ETY liitteessä I olevaan tehoaineiden luetteloon.

2 artikla

Jäsenvaltioiden on varmistettava, että:

a) aldikarbia sisältävien kasvinsuojeluaineiden luvat peruutetaan kuuden kuukauden kuluessa tämän päätöksen hyväksymispäivästä;

b) tämän päätöksen hyväksymispäivästä alkaen aldikarbia sisältäville kasvinsuojeluaineille ei myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen mukaisesti.

3 artikla

Jäsenvaltion direktiivin 91/414/ETY 4 artiklan 6 kohdan säännösten mukaisesti myöntämän lisäajan on oltava mahdollisimman lyhyt, ja sen on päätyttävä viimeistään 18 kuukauden kuluttua tämän päätöksen hyväksymispäivästä.

4 artikla

Tämä päätös on osoitettu kaikille jäsenvaltioille.

Tehty Brysselissä [...]

Neuvoston puolesta

Puheenjohtaja